పాల్ విల్సన్

పాల్ విల్సన్ (జననం 1972 జనవరి 12) ఆస్ట్రేలియన్ క్రికెట్ అంపైరు, మాజీ క్రికెటరు. అతను ఆస్ట్రేలియా జాతీయ క్రికెట్ జట్టు కోసం ఒక టెస్టు మ్యాచ్, 11 వన్డే ఇంటర్నేషనల్స్ (వన్‌డేలు) ఆడాడు. అలాగే దేశీయంగా దక్షిణ ఆస్ట్రేలియా, పశ్చిమ ఆస్ట్రేలియాకు ప్రాతినిధ్యం వహించాడు.

న్యూ సౌత్ వేల్స్‌లోని న్యూకాజిల్‌లో జన్మించిన విల్సన్, అడిలైడ్‌లో ఆస్ట్రేలియన్ క్రికెట్ అకాడమీకి హాజరయ్యాడు. 1995-96 సీజన్‌లో సౌత్ ఆస్ట్రేలియా తరపున రంగప్రవేశం చేశాడు. కుడిచేతి ఫాస్టు బౌలరైన పాల్ ఆడిన అంతర్జాతీయ మ్యాచ్‌లన్నీ 1997-98 సీజన్‌లో జరిగాయి. అతని ఏకైక టెస్టు ఆస్ట్రేలియా భారత పర్యటనలో వచ్చింది. విల్సన్ 2000ల ప్రారంభం వరకు దేశీయ స్థాయిలో చురుకుగా ఉన్నాడు. 2002-03 సీజన్ కోసం పశ్చిమ ఆస్ట్రేలియాకు మారాడు. 2003-04 సీజన్ చివరిలో రిటైరై, మహిళల నేషనల్ క్రికెట్ లీగ్‌లో వెస్ట్రన్ ఫ్యూరీకి కోచ్‌గా కొంతకాలం పనిచేశాడు. ఆ తరువాత విల్సన్, అంపైర్ అయ్యాడు. ప్రస్తుతం క్రికెట్ ఆస్ట్రేలియా జాతీయ అంపైర్ల ప్యానెల్‌లో ఉన్నాడు.

ఆటగాడిగా 
విల్సన్ న్యూకాజిల్‌లోని ట్రైనీ అకౌంటెంట్ ఉద్యోగాన్ని విడిచిపెట్టి, అడిలైడ్ వెళ్ళి, ఆస్ట్రేలియన్ క్రికెట్ అకాడమీలో చేరాడు. 

అతను 1993-94లో సౌత్ ఆస్ట్రేలియా తరపున తన రంగప్రవేశం చేసాడు. అతను మొత్తం 51 ఫస్టు క్లాస్ గేమ్‌లు ఆడాడు, 30.77 సగటుతో 151 వికెట్లు తీశాడు. 

2002లో అతను వెస్ట్రన్ ఆస్ట్రేలియా వెళ్లి అక్కడ వెస్ట్రన్ వారియర్స్‌తో ఒప్పందం చేసుకున్నాడు. అతను వారియర్స్ కోసం రెండు సీజన్లు ఆడాడు, 2003-04 సీజన్ ముగింపులో రిటైరయ్యాడు. 

'A' జట్టులో కొంత కాలం తర్వాత, విల్సన్ ఆస్ట్రేలియా జట్టుకు పదోన్నతి పొందాడు. అతను 1998 మార్చిలో భారతదేశంలోని కోల్‌కతాలో భారతదేశానికి వ్యతిరేకంగా ఒక టెస్టు మ్యాచ్ ఆడాడు. అయితే ఆట తొలి లోనే గాయపడి బయటికి వెళ్ళిపోవడంతో, ఒక పరుగు చెయ్యలేదు, ఒక వికెట్టు తీసుకోలేదు. అతను మళ్లీ ఆస్ట్రేలియాకు ఆడలేదు. అంతకు ముందు, అతను వన్‌డే జట్టులో బౌలర్‌గా 1997-98 ఆస్ట్రేలియన్ సీజన్‌లో 11 ఆటలలో ఆడాడు.

కోచింగ్ 
పదవీ విరమణ తర్వాత అతను వెస్ట్రన్ ఫ్యూరీ కోచ్‌గా పనిచేశాడు.

అంపైరింగ్ 
విల్సన్ క్రికెట్ ఆస్ట్రేలియా ప్రాజెక్ట్ అంపైర్స్ ప్యానెల్‌లో అంపైర్‌గా ఉన్నారు.    అతను, 2014లో రెండు ట్వంటీ 20 ఇంటర్నేషనల్ గేమ్‌లలో నిలిచాడు.  అతను 2014 నవంబరు 8న ఆస్ట్రేలియాలో హాంకాంగ్, పాపువా న్యూ గినియా మధ్య తన మొదటి వన్డే ఇంటర్నేషనల్ మ్యాచ్‌లో నిలిచాడు. 

2018 జనవరిలో, అతను 2018 అండర్-19 క్రికెట్ ప్రపంచ కప్ కోసం పదిహేడు మంది ఆన్-ఫీల్డ్ అంపైర్‌లలో ఒకరిగా ఎంపికయ్యాడు.  2019 ఏప్రిల్లో, అతను 2019 క్రికెట్ ప్రపంచ కప్‌లో మ్యాచ్‌లలో నిలిచిన పదహారు మంది అంపైర్‌లలో ఒకరిగా ఎంపికయ్యాడు.  

2019 సెప్టెంబరులో, బంగ్లాదేశ్, ఆఫ్ఘనిస్తాన్ మధ్య జరిగిన వన్-ఆఫ్ మ్యాచ్‌లో, విల్సన్ తన మొదటి టెస్టు మ్యాచ్‌లో అంపైరుగా నిలిచాడు.   2022 ఫిబ్రవరిలో, అతను న్యూజిలాండ్‌లో జరిగే 2022 మహిళల క్రికెట్ ప్రపంచ కప్ కోసం ఆన్-ఫీల్డ్ అంపైర్‌లలో ఒకరిగా ఎంపికయ్యాడు.

మూలాలు 

జీవిస్తున్న ప్రజలు
ఆస్ట్రేలియా క్రికెట్ క్రీడాకారులు
1972 జననాలు
క్రికెట్ అంపైర్లు